text: Dansk Folkeparti får to medlemmer i det nye Sydslesvig-udvalg
  10 juli 2015 kl. 11.27
  Folketinget har nedsat et nyt Sydslesvigudvalg, og som noget helt nyt er ét parti repræsenteret med to mandater i udvalget.
  Det er Dansk Folkeparti der fremover stiller med både Martin Henriksen og Søren Espersen.
  Venstre har udpeget fhv. folketingsmedlem Kim Andersen, socialdemokraterne Christian Rabjerg Madsen MF og Enhedslisten Christian Juhl MF.
  Almindeligvis stiller de fem største grupper på Borgen en repræsentant til Sydslesvigudvalget, men Liberal Alliance som 5.største gruppe stiller altså ikke med egen repræsentant.
  Martin Henriksen og Kim Andersen har tidligere været medlemmer af udvalget mens Søren Espersen, Christian Rabjerg Madsen og Christian Juhl er nye.
  Sydslesvigudvalget administrerer tilskuddet til det danske mindretal i Sydslesvig i henhold til Sydslesvigloven af 2010; godt 500 millioner kr. årligt.
  